Britanci s američkom adresom, planetarno popularni bend Depeche Mode, jučer su sletjeli u Zagrebačku zračnu luku. Odmah su se uputili hotelu Esplanade Zagreb u kojem su prenoćili. Ovo im je četvrti dolazak pa se, kažu, osjećaju kao kod kuće, a u Zagrebu čak imaju i neke prijatelje DJ-e koje će i posjetiti ako uhvate vremena prije današnjeg koncerta u Areni.

Vrata Arene za publiku su otvorena danas od 18 sati, predgrupa je Diamond Version, a glavne zvijezde nastupaju u 21 sat. Fan pit i parter su rasprodani, ali još ima u prodaji ulaznica za tribine.

Depeche Mode izvodit će pjesme sa svojeg 13. studijskog albuma "Delta Machine", ali kako nam je u intervjuu ekskluzivno za Večernji list kazao Andrew Fletcher, i stare hitove, među kojima sigurno i "Enjoy the silence", pjesmu koju su hrvatski obožavatelji internetski izabrali da je žele čuti i na njihovu nastupu u Zagrebu 2010. U skladu sa zahtjevima benda, u Zagrebu ih je dočekala garderoba s crnim foteljama ukrašena s puno cvijeća, a osobno će ih čuvati isključivo žena.

Za njih je spremna i jedna soba u opuštajućoj zelenoj boji u kojoj će se poslije koncerta odmoriti uz masažu i ambijentalnu glazbu. Pripremaju se za njih i brojna tradicionalna jela u kojima su već u prethodnim dolascima uživali. Na europskom dijelu turneje "Delta Machine" održat će 34 koncerta, a iz Zagreba odlaze na koncert u Bratislavu.

>> Depeche Mode oduševljavaju svakim koncertom na turneji!